Az osztott dózisú trimodális kezelés első hazai alkalmazása nagy kockázatú húgyhólyagdaganat esetében
Authors: Fazekas Fruzsina , Bíró Krisztina , Ágoston Péter , Nagyiványi Krisztián , Gonda Gábor , Buzogány István , Beöthe Tamás 
Published: December 2021

Összefoglaló. Az izominvazív vagy nagyon nagy kockázatú, felületes
hólyagdaganatok kezelésének arany standardja a radikális húgyhólyag-eltávolítás
(cystectomia). Válogatott betegek esetében hasonló hatékonyságú kezelés lehet az
osztott dózisú (split-course) trimodális terápia, az endoszkópos tumorreszekció
és a kemoirradiáció megszakított ciklusokkal történő alkalmazása. A split-course
trimodális terápia a radikális cystectomiához hasonló eredményességű, a későbbi
életminőség szempontjából pedig ígéretes kezelési lehetőség lehet megfelelően
kiválasztott betegek esetében. Hazánkban első alkalommal végzett kezelést
ismertetünk a téma szakirodalmi áttekintése mellett. A húgyhólyagtumor
transurethralis reszekciója, maximális eradikációja után kemoirradiáció
kezdődik, melyet 45 Gy sugárdózis elérésekor ismételt szövettani mintavétel
szakít meg. Negatív szövettani eredmény esetén a megkezdett terápia a teljes
dózis eléréséig folytatandó. Amennyiben a reszekció során élő tumor észlelhető,
a radikális műtét elvégzése javasolt. A korábban transurethralis
daganatreszekción négyszer átesett 54 éves beteg lokális immunterápia utáni
recidívájának szövettana pT1, ’high grade’ urothelialis carcinoma volt. A jól
informált, kiváló fizikális statusú beteg kérését figyelembe véve split-course
trimodális kezelést végeztünk. Negatív ’staging’ vizsgálatok után maximális
endoszkópos reszekció, majd kemoirradiáció következett. A 45 Gy besugárzás
elérésekor elvégzett ismételt mintavétel azonnal feldolgozott szövettana negatív
eredményt mutatott, így késedelem nélkül folytatódott a kemoirradiációs kezelés.
Az eddigi kontrollvizsgálatok alapján a beteg komplett remisszióban van. A
split-course trimodális terápia a radikális hólyageltávolítás megfelelő
alternatívája jól informált, gondosan megválogatott betegek esetében. A
szervmegtartó eljárás jobb életminőséget eredményezhet, ugyanakkor a beteget
feltétlenül tájékoztatni kell, hogy sikertelenség esetén a radikális műtét is
szükségessé válhat. A kezelés sikeres menedzselése csak a társszakmák szoros,
jól tervezett együttműködésével lehetséges. Orv Hetil. 2021; 162(50):
2017–2022.

Summary. While radical cystectomy remains the gold standard to treat
muscle-invasive or very high risk superficial bladder cancer, well selected
patients can be offered split-course multimodal treatment as a similarly
effective alternative, combining endoscopic tumor resection and split-course
chemoradiotherapy. In highly selected patients, split-course trimodality therapy
can lead to survival rates comparable to radical cystectomy with better quality
of life outcomes. We present our experience with split-course trimodality
treatment used for the very first time in Hungary. Maximal transurethral
resection of bladder neoplasm is followed by chemoradiotherapy with repeated
bladder biopsy after 45 Gy of irradiation. With negative biopsy results,
chemoirradiation should be continued until full dose given. Salvage cystectomy
is recommended if viable tumor is detected. Our patient (54), who previously
underwent four transurethral bladder tumor resections and local immunotherapy,
presented with pT1, high grade urothelial carcinoma recurrence. The
well-informed, high performance status patient opted for split-course
trimodality treatment. After negative staging scan results, the patient
underwent complete endoscopic tumor eradication, followed by chemoradiotherapy.
After 45 Gy of irradiation, repeated bladder biopsy was performed. The immediate
histopathological examination found no viable tumor, therefore chemoradiotherapy
was completed. Follow-up examinations suggest our patient in complete remission.
Split-course trimodality treatment can be offered to well-informed and selected
patients as a reasonable alternative to radical cystectomy. Though the
bladder-sparing approach results in better quality of life, patients must know
that in the case of treatment failure, radical cystectomy will likely be
offered. Excellent multidisciplinary cooperation is a key to conduct this
treatment alternative successfully. Orv Hetil. 2021; 162(50): 2017–2022.